Vi anbringer dig i denne bygning, selv om du ikke vil. Vi kan med magt låse dig inde på dit værelse, hvis du opfører dig voldsomt. Og vi kan uden retskendelse åbne din post, visitere dig og ransage dit rum, hvis vi tror, at du gemmer stoffer eller skarpe genstande.

Regeringen lægger op til at indføre nye vidtgående muligheder for at bruge tvang mod psykisk syge. Tvangen skal i modsætning til i dag også bruges mod borgere, der ikke er indlagt på psykiatriske sygehuse.

Det fremgår af et internt notat, som sundhedsminister Sophie Løhde (V) og socialminister Karen Ellemann (V) har præsenteret under forhandlinger med Folketingets partier.